Swaar verkeer op Gautengse hoofweë verwag | Maroela Media
Foto: Ryno Ellis, Pretoria Rekord.
Die Gautengse verkeersdepartement het motoriste versoek om waaksaam te wees aangesien swaar verkeer teen Sondag op die provinsie se hoofweë verwag word.
"Sommige paaie in Gauteng en ander provinsies is aansienlik beskadig weens die afgelope swaar weke se swaar reën," het Obed Sibisa, woordvoerder van die verkeersdepartement, gesê. "Padgebruikers word aangeraai om ekstra waaksaam te wees en om nie op beskadigde padoppervlakke te ry nie en op die uitkyk vir slaggate te wees." Hy sê van die paaie wat na verwagting baie besig gaan wees, is die N1-suid vanaf Limpopo, die N1-noord vanaf die Vrystaat, die N3-noord vanaf KwaZulu-Natal, die N4-wes vanaf Mpumalanga , die N4-oos vanaf Noordwes en die N12-oos vanaf Potchefstroom.
Sibisa sê daar sal padblokkades op al die hoofroetes wees. "Ons doel is om 'n slagting en sterftes op Gauteng se paaie te vermy. Ons doen 'n beroep op padgebruikers om verantwoordelik te wees en aan die padreëls te voldoen."